Padsterftes oor langnaweek ‘skok’Die gru-botsing in Randfontein waarin 13 mense dood is. Foto: Netcare 911 Minister Dipuo Peters het tydens ŉ mediakonferensie aangekondig dat die Padverkeerbestuurskorporasie 179 noodlottige ongelukke, waarin 237 mense dood is, oor die afgelope langnaweek aangeteken het. Peters het intussen ŉ taakspan aangestel om ondersoek in te stel na die oorsaak van drie groot ongelukke waarin 26 mense dood is. Altesaam 13 mense is dood in ŉ ongeluk op R41 in Randfontein terwyl agt mense dood is in ŉ ongeluk op die N1 naby die Nyl-plaza. Vyf mense is dood in ŉ ongeluk in Kaapstad. “Ons deel direk en indirek in die pyn en smart van diegene wat geraak word deur die onlangse vlaag noodlottige ongelukke en ons hoop dat ons pogings om die trauma te verlig vir hulle verligting sal bring. Mag hulle troos en genesing vind in die deernis van die almagtige Here,” het Peters gesê. Die minister het gesê hoewel die ondersoeke na die onderskeie noodlottige ongelukke steeds aan die gang is, dit moeilik sal wees om die moontlike bydrae van spoed en roekelose of nalatige bestuur uit te skakel.